**Important de reținut**

Scabia este o infecţie care se poate transmite pe cale sexuală.

Se transmite de la o persoană la alta prin contact corporal apropiat.

Tratamentul este simplu.

**Ce este scabia?**

* Scabia poate fi o infecţie transmisibilă sexual. Este cauzată de parazitul *Sarcoptes scabiei hominis*.

**Cum se poate lua scabia?**

* Pacientul se poate infecta cu scabie în timpul raporturilor sexuale sau când există un contact apropiat cu cineva care este deja infectat.
* Chiar dacă pacientul a mai avut scabie la un moment dat, se poate reinfecta.

**Care sunt simptomele scabiei?**

* Cel mai frecvent simptom este pruritul, mai intens în timpul nopţii, care poate apărea şi la 6 săptămâni de la contactul infectant.
* Se pot observa linii argintii sau roşii (aproximativ 0,5 cm lungime) în special între degete, la nivelul încheieturilor, coatelor, sfârcurilor şi zonei genitale.
* Se poate manifesta cu apariţia de noduli roşii cu mâncărime intensă, în special în zona genitală

**Sunt necesare anumite teste de laborator?**

* Doctorul poate lua o probă de piele pe care să o examineze la microscop pentru a stabili diagnosticul.
* În cazul în care pacientul consideră că a avut contact infectant cu scabie sau cu alte infecţii sau are simptome care sugerează scabia, ar trebui să fie consultat de către medicul de familie sau de medicul dermato-venerolog.
* Dacă pacientul este diagnosticat cu scabie şi a avut mai mult de un partener sexual în ultimele luni sau un partener nou, ar trebui să fie testat şi pentru alte infecţii cu transmitere sexuală cum ar fi infecţia cu HIV, sifilis, gonoree şi infecţia cu *Chlamydia trachomatis*, deoarece pot exista mai multe infecţii în acelaşi timp.

**Care este tratamentul pentru scabie?**

* Scabia este de obicei tratată cu o loțiune sau o cremă care trebuie aplicată la nivelul întregului corp, inclusiv scalpului, pliurilor de piele și sub unghii. Aceasta trebuie să rămână pe piele o perioadă diferită de timp, în funcție de loțiunea utilizată și poate fi necesară repetarea după o săptămână.
* Uneori este posibil să fiți tratat cu un comprimat, care poate fi administrat din nou după o săptămână
* Hainele şi aşternuturile trebuie spălate la o temperatură de cel puţin 50oC pentru a distruge paraziţii (sau pot fi puse toate hainele într-un sac de plastic sigilat cel puţin 72 de ore).

**Contactul sexual la pacienții cu scabie**

* Se recomandă evitarea oricărui contact sexual, inclusiv cu prezervativ, până ce pacientul şi partenerul/partenera termină tot tratamentul şi manifestările bolii au dispărut.

**Care sunt posibilele complicații ale scabiei?**

* Chiar şi după un tratament de succes, mâncărimea poate să fie persistentă timp de câteva săptămâni. Există posibilitatea utilizării unei creme emoliente simple pentru a reduce această mâncărime.
* Persoanele cu imunitate scăzută, de exemplu cei cu infecţie HIV, pot dezvolta scabie asociată cu cruste. Se pot observa noduli pe palme, tălpi şi fese, axile şi scalp. Această formă de scabie este foarte contagioasă şi înseamnă că va fi nevoie de o perioadă mai lungă de tratament şi de asemenea va fi necesară izolarea pacientului până la vindecare.

**Scabia și sarcina**

* Nu există niciun risc asupra sarcinii sau copilului.

**Anunțul partenerului/partenerei**

* Este recomandabil ca partenerul/partenera sexual(ă) actual(ă) şi toţi partenerii/partenerele sexuale avute în timpul ultimelor şase săptămâni să fie informate/informaţi despre infecţia existentă şi să fie testate/testaţi şi tratate/trataţi. Această acţiune este necesară pentru ca pacientul să nu se reinfecteze.

**Ajutor sau alte informații**

* Dacă se suspectează infecţia cu *Sarcoptes scabiei hominis* sau orice altă infecţie cu transmitere sexuală, se recomandă adresarea către medicul de familie sau un medic dermato-venerolog.

Versiunea în limba română - Clinica 2 Dermatologie - Spitalul ClinicColentina

Dr. Ana Maria Drăgăniţă

Dr. Adrian Manole

Dr. Alina Suru

Dr. Andrei Tanasov

Prof. Dr. George-Sorin Ţiplica